钦定古今图书集成/明伦汇编/官常典/第690卷 > 祁宰
## 钦定古今图书集成/明伦汇编/官常典/第690卷 > 祁宰

按《金史》本传：“宰字彦辅，江淮人。宋季以医术补官，王
师破汴，得之。后隶太医，累迁中奉大夫、太医使，数被
赏赉，常感激欲自效。海陵将伐宋，宰欲谏不得见，会
元妃有疾，召宰诊视。既入见，即上疏谏，其略言：‘国朝
之初，祖宗以有道伐无道，曾不十年，荡辽戡宋。当此
之时，上有武元文烈英武之君，下有宗翰宗雄谋勇
之臣，然犹不能混一区宇，举江淮巴蜀之地以遗宋
人，况今谋臣猛将，异于曩时。且宋人无罪，师出无名，
加以大起徭役，营中都，建南京，缮治甲兵，调发军旅，
赋役烦重，民人怨嗟。此人事之不修也。间者，昼星见
于牛、斗，荧惑伏于翼、轸巳，岁自刑害，气在扬州，太白
未出，进兵者败’”，此天时不顺也。舟师“水涸，轴轳不继，
而江湖岛渚之间，骑士驰射，不可驱逐，此地理不便
也。”言甚激切，海陵怒，命戮于市，籍其家产，天下哀之。
綦戬，宰婿也。海陵疑奏疏，戬为之辞曰：“实不知也。”海
陵犹杖戬，召禁中诸司局官至咸德门，谕以杀宰事。
明年，世宗即位于辽东。四年，诏赠资政大夫，复其田
宅。章宗即位，诏访其子忠勇校尉、平定州酒监、公史，
擢尚药局都监。泰和初，诏定功臣谥，尚书省掾李秉
钧上言：“事有宜缓而急，若轻而重者，名教是也。伏见
故赠资政大夫祁宰以忠言被诛，慕义之士尽伤厥
心。世宗即位，赠之以官。陛下录用其子，甚大惠也。虽
武王封比干之墓，孔子誉夷、齐之仁，何以异此？而有
司拘文，以职非三品不在议谥之例，臣窃疑之。若职
至三品方得请谥，当时居高官、食厚禄者不为无人，
皆畏罪淟涊，曾不敢申一喙，画一策，以为社稷计，卒
使立名死节之士顾出于医卜之流，亦可以少愧矣。
臣以谓非常之人，当以非常之礼待之。乞诏有司特
赐谥，以旌其忠，斯亦助名教之一端也。”制曰“可。”下太
常，谥曰忠毅。